Handgranaat-moord: Weermag sal nie ondersoek doenArgieffoto Die SA Weermag het Donderdag gesê hy gaan nie nou ŉ ondersoek doen oor hoe ŉ man van Amanzimtoti die twee M26-handgranate gekry het waarmee hy na bewering sy vrou vermoor het nie. Joel Mahoase (44) het Donderdag in die Durban-landdroshof verskyn nadat hy Sondag glo twee handgranate na sy vrou, Lesego, gegooi het tydens ŉ rusie. Een van die handgranate het ontplof. Die vrou is met haar aankoms by die hospitaal dood aan veelvuldige beserings. Mahoase het verskyn op aanklagte van moord, poging tot moord en die onwettige besit van plofstof. Hy moet op 11 September weer in die hof verskyn vir sy borgtog-aansoek. Brig. Xolani Mabanga, woordvoerder van die weermag, het gesê sodra die polisie-ondersoek afgehandel is en daar bevestig is dat die handgranate wel deur die weermag uitgereik is, sal die weermag sy ondersoek van stapel stuur. “Indien daar bevestig word dat die granate in die inventaris van die weermag moes wees, sal ons ondersoek hoe ŉ lid in besit daarvan gekom het.” Hy het gesê weermaglede word nie normaalweg toegelaat om ammunisie of wapens huis toe te neem nie. Mahoase is ŉ voormalige lugmag-kolonel en MK-vegter. Sy vrou was ŉ lid van die SA lugmag en was gebaseer by die militêre basis op die Bluff in Durban.